LidanRubinov/Halacha-QA huggingface dataset:
שאלה: התנתקות מחילוני: יש לי חבר חילוני. כל יום שישי בבוקר הוא בא אליי ואנחנו קצת משחקים בייסבול כדורגל וכו אבל הוא תמיד אומר מילים לא יפות (לא ממש קללות) שלא ראויות לכל מי שלומד תורה. הוא גם לפעמים מדבר לשון הרע. לפעמים הוא מנסה אפילו לשכנע אותי לעשות דבר לא ראוי בשביל המשחק וכו. כל פעם שהוא אומר מילה לא יפה אני מעיר לו ואומר לו שזה לא יפה אבל הוא חוזר על זה. אני חושב שזה שאני מחדיר לו מידי פעם מאמרי אמונה זה לא שווה את זה כי זה גם ככה לא עוזר. אפילו אם הוא יפגע אני רוצה להתנתק ממנו, כי אני לא רוצה לפגוע ברמה הרוחנית שלי. ועוד חשוב לציין שאני קורא ספר תורה וזה עוד יותר לא ראוי. צריך להתנתק ממנו או שאני סתם מגזים ואם כן איך?! אם יוכל הרב לשלוח לי את התשובה עד יום שישי הבא זה יעזור מאד.
תשובה: אם הקשר שלך איתו משפיע עליך לרעה לא כדאי להמשיך את הקשר, אלא אם כן, החבר יקבל על עצמו לדבר ולהתנהג נכון.
שאלה: מה עונים לחייל חילוני?: אני כיום משרת בצבא, חייל דתי לאחר 1.5 שנים במכינה. אין לי ספק בקשר לאמונה כלל אבל מה אני עונה לחייל אחר חילוני ששואל אותי את שאלה שלכאורה נראית פשוטה, למה אני מקיים מצוות? מה אני עונה לו, ואיך אני עושה זאת מבלי לצאת מנקודת הנחה שיש בורא עולם?
תשובה: לא הבנתי מדוע צריך להסביר בלי לצאת מנקודת הנחה שיש בורא לעולם. הרי זו הנחה פשוטה שמקבלת על רוב מכריע של האנשים בעולם (למעשה כל בעלי הדת מכירים בכך, והם רוב מכריע של תושבי העולם), ורק מיעוט קטן (וצעקני) אינו מכיר בעובדה זו. ומכל מקום גם לא כל כך קשה להכיח שיש בורא לעולם כפי שכבר עשו גדולי הפילוסופים וגדולי המחשבה הישראלית. אתה לא צריך לתת לבן השיחה שלך לקבוע את כללי המשחק ולהחליט מה יש ומה אין ולהסביר את הכל על פי ההנחות שלו. מותר לך לומר באופן ברור שלדעתך יש בורא לעולם. ואדרבא שיוכיח הוא שאין. עם זאת, כמובן שניתן להסביר את ערכן של המצוות לא רק מפני שהן ציוי ה', אלא מפני שהן משפיעות על נפש האדם והופכות את האדם מוסרי יותר ובריא יותר ונאמן יותר למשפחתו ולעמו ולארצו. ומי ששאלות של מוסר וצדק נוגעות ללבו משתדל להתמיד בשמירת המצוות שמביאות את האדם לאהבת האדם ואהבת העם והארץ, ולעשיית צדק ומשפט, כפי שהעיד הקב"ה על אברהם אבינו: "כי ידעתיו למען יצווה את ביתו אחריו לשמור דרך ה' לעשות צדקה ומשפט". והדבר היום נראה לעיניים, שככל שהחברה שומרת יותר מצוות כך היא יותר אידאלית ויותר מוכנה להקריב מעצמה למען מטרות של צדקה וחסד ותרומה לעם ולמדינה ויש בה גם הרבה מוסר וצדק, לעומת ציבורים בהם יש פחות הקפדה על קיום מצוות, שם יש גם פחות אירגוני חסד ותרומה לחברה ולמדינה. וצריך לדעת שמצוות שציוותה התורה אינן ציווים ריקים שבאו רק לשעבד את האדם לאלוקים, אלא אלו מערכת של מעשים המכוונים את חיי האדם, בהתאמה למבנה נפשו, להיות אדם שלם יותר ומביא לידי ביטוי שלם את האישיות שלו ואת נטויות לבו. כשהכל מכוון לדרך טובה וישרה. אשרי מי שזוכה להדבק במצוות ובתורה ועל ידי כך למצות את הטוב שבעולם. אומנם כתבנו כאן יסוד גדול בקצרה, אבל אקווה שתקיים "ואידך זיל גמור".
שאלה: עליה לתורה של קטין: האם אפשר להקדים את חגיגת הבר מצווה, כולל עליה לתורה והנחת תפילין, לפני הגיעי לגיל 13 וזאת על מנת שגם הדודים שלי שמגיעים מחו"ל יוכלו להשתתף בבר מצווה שלי?
תשובה: חגיגת הבר מצווה   אפשר לעשות חגיגה מוקדמת, אבל לא תהיה לה גדר של סעודת מצווה. היא גם לא מפקיעה את החובה לעשות סעודה ביום עצמו. הנחת תפילין   להניח תפילין אפשר, בגלל שמתחילים להניח חודש או שלושה חודשים לפני גיל 13. עלייה לתורה   למנהג אשכנז אין לעלות לתורה לפני גיל 13, למנהג עדות המזרח יש שמקלים, בכל אופן זה לא ראוי.
שאלה: הדלקת נרות בחג החנוכה: אני גר בקומה שלישית בעיר, היכן הכי טוב להדליק נרות, בחלון הבית, בצמוד לפתח הבניין (צמוד לאינטרקום) או בכניסה לבניין בפתח החצר? (יש לציין שמבחינת פרסום הנס, בפתח החצר יזכו הכי הרבה אנשים לראות את הנירות דולקים) בנוסף האם מספיק שרק אני אדליק עבור אשתי ובתי הקטנה?
תשובה: יש אומרים שעדיף להדליק בחלון הבית מאחר וקומה שלישית זה בתוך עשרים אמה ויש הרבה אנשים שרואים את החלון. ויש אומרים שאפשר גם בפתח הבניין. מספיק שרק אתה תדליק. אם בתך רוצה להדליק מותר לה להדליק
שאלה: טיפוס על עצים בשבת: מדוע אסור לעלות על עץ בשבת, ואם עליתי האם מותר לרדת ומדוע?
תשובה: אין לטפס על אילן בשבת, וח גזרו זאת פן אדם יבוא לתלוש בכוונה מהאילן ענף, ובזה הוא מתחייב כיוון שעבר על איסור קוצר. מסיבה זו לא נאסר דוקא לטפס על אילן, אלא כל שימוש הנעשה באילן או בצידיו נאסר, לדוגמה: אסור להניח חפצים על האילן, וכן אסור להסיר ממנו חפצים, בין ביד ובין במקל. אסור לתלות סל בענפיו, אפילו אם אינו קושר את הסל. מעיל התלוי על עץ אסור להוריד אותו מהעץ, ואף אסור להכניס ולהוציא מכיסיו. ערסל הקשור בין ענפי העץ, אין להשתמש בו בשבת. פרטי דינים אלו רבים, לכן רצוי לעיין ברשימת המקורות. ח אף הוסיפו לגזירה קנס, שהעולה על העץ במזיד אסור לו לרדת ממנו עד צאת שבת. אבל מי שעלה על העץ בשוגג, מותר לו לרדת מהעץ בשבת. ובכלל, נראה לי לעניות דעתי, ששבת נועדה לתענוג גשמי ורוחני, ואין זה מתאים בשבת קודש לעלות על עצים. (מקורות: שו"ע או"ח סי' שלו סעי' א, יג ובנו"כ שם, שש"כ פר' כו, סע' יג-יח, ועיין הערה מב) הרב אלחנן לוין
שאלה: חיבוקים ונשיקות בבית כנסת: האם אסור להתחבק ולהתנשק בבית כנסת? גם אמא לתינוק? מה הדין אם עושים ברית בבית כנסת ורוצים לחבק את בעלי השמחה?
תשובה: מוזכר בהלכה שלא לגלות אהבה בבית הכנסת, ולא לנשק ילד בבית כנסת. גם את בעלי השמחה צריך לחבק בחוץ.
שאלה: הכשר מהדרין או בד"ץ על ירקות תולעים: הבנתי מאיזה רב שאני סומכת עליו (יתכן ולא הבנתי נכון, זה גם היה מזמן), שבסלטים סגורים שמוכרים וכדו עם ירקות נגועים כגון חסה וכרוב, שיש עליהם כשרות רגילה יש חשש גדול שלא בדקו כראוי. אך אם יש כשרות מהדרין או בד"צ, סימן שהירקות ללא חשש תולעים, וחשבתי שהכוונה שהם מגידולים מיוחדים. אמנם לאחרונה על סלט שהיה בד"צ ראיתי שרשום שהירקות יבול חו"ל, והרי הגידולים המיוחדים רק בארץ. מה זה אומר - שהירקות היו מגידולים רגילים אלא רק בדקו אותם היטב? והרי איך אפשר אם צריך לבדוק עלה עלה מול השמש וכו.
תשובה: יש גידולים גם בחו"ל של חממות סגורות, יש בארצות קרובות ירדן, ויש בארצות אמריקה הדרומית. בכל אופן אם זה ועד כשרות מסודר ומפקח טוב, אין לך אלא לסמוך על ועד הכשרות, שאם הוא כותב שאין חרקים אין עליך חובה לבדוק, אבל אם איננו כותב בצורה מפורשת נקי מחרקים, אלא בכל מיני סגנונות שונים ומשונים, נראה שחלה חובת בדיקה. בברכת התורה והארץ הרב יהודה הלוי עמיחי
שאלה: מרחק מבחורה: א. כמה מרחק צריך לשמור מבחורה שאתה מדבר איתה (בין בישיבה בין בעמידה)? ב. אני מדריך בסניף עולים ויוצא שהבנות עד כיתה ו נוגעות בי, האם זה ר? (הם לא כל כך יודעים את העניין של שמירת נגיעה)
תשובה: א. אין בהלכה הגדרה מדוייקת חוץ ממה שנאמר להתרחק מאד מאד. הכוונה בהדרכה להתרחק מאד היא בעיקר במובן הנפשי. לכן נראה לי שכל מרחק שעדיין משאיר דמיון ותחושה של קרוב ושל ביחד הוא אסור. המרחק נועד לצייר לנו בנפש שאנו לא יכולים ליצור קשר טבעי. ב. גיל של כיתה ו' הוא גיל שכבר ודאי חייבים בחינוך וחלק מן הבנות הם ממש בנות מצווה. לכן יש איסור נגיעה. בסבלנות יש ללמד את הבנות שבדרך שלנו אנו מקפידים שלא לנגוע גם כשיש הבדל של מספר שנים.
שאלה: להדליק נרות חנוכה במקום אבא: האם מותר לבן שעבר את גיל הבר מצווה להדליק במקום אביו, האם אין זה פוגע בכבוד אביו?
תשובה: רק אם האב מינה אותו שליח הוא יכול להדליק במקומו.
שאלה: לחגוג את חנוכה: למה חוגגים את חנוכה, הרי אלפי אנשים טובים מתו, זה לא אמור להיות צום?
תשובה: אנו שמחים על הנס הגדול שחזרה מלכות ישראל יתר על 200 שנה, כדברי הרמב"ם, ואע"פ שעצמאות ישראל תובעת לעיתים קורבנות, ואנשים רבים משלמים בחייהם כדי שהאומה תשאר חופשית ועצמאית, מכל מקום אסור להיות כפוי טובה ולא להודות על הנס. ולכן אנו זוכרים את הנופלים בזמנים מיוחדים, ושמחים בזמנים אחרים על הטוב שהקב"ה נתן לנו. ודבר בעיתו מה טוב. חנוכה שמח.
שאלה: שמן משומש בחנוכה : האם מותר להדליק נרות חנוכה בשמן משומש? להוסיף על השמן בשביל שהחנוכיה תדלוק יותר זמן או להשתמש ממש בשביל להדליק.
תשובה: אין בעיה להשתמש בשמן משומש.
שאלה: נרות חנוכה בבית מלון: האם צריך לברך על הדלקת נרות חנוכה בבית מלון?
תשובה: כן. אם במלון לא מרשים להדליק בחדרים, צריך להדליק היכן שאוכלים.
שאלה: הדלקת חנוכיה לנשים: למה יש חובה לנשים להדליק חנוכיה אם זו מצווה שהזמן גרמה?
תשובה: הגמרא עונה על כך שחייבות היות ואף הן היו באותו הנס. כלומר, שהנס נעשה גם על ידי נשים ולכן יש פה דין מיוחד.
שאלה: שבת חתן לחילוני: חתן חילוני ממשפחה חילונית אמור לעשות שבת חתן. שבת החתן תגרום לחילול שבת של המשפחה שתגיע לבית הכנסת (המשפחה כאמור חילונית ואינה שומרת שבת). האם הפתרון הרצוי הוא: 1. לא לערוך בכלל שבת חתן. 2. לערוך את שבת החתן ביום חול. 3. לערוך את שבת החתן ביום שבת כמתוכנן.
תשובה: אם הם ישמעו, עדיף שיבטלו את השבת חתן אם הוא כרוך בחילול שבת, ויעשו חגיגה ביום חול.
שאלה: מפגש חברים בשבת: אני נמצאת בשנת אבל - האם מותר לקיים בביתי מפגש חברים עם כיבוד בערב שבת שבת?
תשובה: יש להמנע מכך.
שאלה: מכירת דירה ומזוזות: מכרתי את ביתי ואני עוברת לבית אחר. האם מותר לי להוריד את המזוזות ולקחת אותן איתי לביתי החדש?
תשובה: אם מכרת ליהודי, אסור להוריד את המזוזות. הרב חיים כץ
שאלה: נישואין עם גרושה: מה הבעיות שיש בנישואין עם אישה גרושה, אם לבנות מצווה, ואיך מתמודדים עם הבעיות הנ"ל? האם זה לא טוב לכתחילה להתחתן במצב כזה?
תשובה: אם אינך כהן אין שום בעיה להתחתן עם גרושה. יש לשמור על דיני יחוד עם הבנות שלה כשהאשה אינה נמצאת עם הבעל באותה העיר. הרב חיים כץ
שאלה: דיקור סיני: רציתי לדעת האם מותר להיות מטופל ע"י דיקור סיני הנעשה בשכיבה על הגב, וע"י אשה (יש עוד אדם בחדר ואנשים תמיד נמצאים בבית זה)?
תשובה: אם הרפואה בדיקור סיני מוכחת כמועילה אז מותר להיות מטופל אצל אשה בתנאי שאין גבר שיעשה זאת.
שאלה: קללה או מכה?: אני יודע שאסור ככה להתעצבן, אני בתהליכי תיקון. אבל מה עדיף בינתיים, אם אתה יודע שאם לא תקלל קללה גסה אז תכה, מה עדיף במקרה כזה לקלל או להרביץ?
תשובה: עדיף לא לקלל ולא להרביץ. ואי אפשר להתיר עוול אחד כדי לא לעשות עוול אחר. גם להרביץ וגם לקלל הם עוולות ואת שניהם אסור לעשות. וגם אם קשה אז מתאמצים. בדיוק כמו שאתה לא תסכים שמשהו אחר יכה אותך או יקלל אותך, כי הלא לא יכול להמנע משניהם גם יחד. אבל יש סגולה טובה להנצל משניהם, והיא ללמוד באופן עיקבי ורציף את הספר מסילת ישרים. ספר זה מיישר את המידות ומסייע לאדם לשלוט בעצמו ובתגובותיו. בהצלחה.
שאלה: ביקור בחו"ל ובבתי קברות: קראתי בעיון מספר מאמרים וברצוני לשאול 2 שאלות. 1. הכיצד ניתן לבקר בבית עלמין לאחר האיסור של הארי זצ"ל שאין להתקרב לקבר מרחק 4 אמות והרי ידוע כי אין 4 אמות מפרידות בין קבר וקבר.? והלא ראינו בני תורה משתטחים על קברות, הייתכן וטועים הם? 2. האם ביקור קבר בחוץ לארץ הינו אסור (לאחר ביאור הסוגיה הקודמת) באם מדובר בקרוב משפחה מדרגה רחוקה? אין כאן סוגיה של ביקור חבר עפ"י דין ואהבת לרעך כמוך שיש לה אישור יציאה מהארץ, אבל גלוי וידוע כי חלק מנשמתו של הנפטר שורה גם בקבר ואף על פי כמה וכמה חלק מנשמתו של צדיק (שהרי אם אין שאריות על מה תתבסס התחייה?) ואולי יישמח דבר זה את רוחו שכן אין מוות "סופי" לרוב הנשמות ואני מנחש (אם יורשה לי לנחש שכן אינני בן תורה ואינני בקיא בהלכות ובפסיקות ובשאר מנהגים) שהוא ישמח בדבר. המדובר ברבי נחמן עה"ש שאני הנני נצר ישיר לשושלתו של הבעש"ט זצ"ל ועקיף לרבי נחמן ואני שוקל את הנסיעה לקברו.
תשובה: 1. כשיש צורך בדבר, כגון: להשתטח על קבר הורים וכדו', מותר. 2. לצאת מן הארץ ע"מ להשתטח על קברו של רבי נחמן יש אוסרים ויש מתירים, והעיקר שאם אתה מרגיש שהדבר יגביר אצלך את יראת ה' ואהבת התורה וכדו' מותר.
שאלה: טלית גדול על הראש: פנה אלי אחד המתפללים וביקש שאשים את הטלית על הראש בזמן התפילה. האם זה מנהג או הלכה? ראיתי שרבנים נוהגים כך וכן חלק מהמתפללים, ויש כאלה שרק בחלקים מסויימים של התפילה.
תשובה: בזמן התפילה יש עניין לשים את הטלית על הראש, לפחות בזמן תפילת שמונה עשרה, כדי להראות קבלת מלכות שמים כמו שח אומרים   שכיסוי ראש הוא כדי שיהיה עליך אימתא דשמיא. לכן היו מתעטפים עם טלית על הראש להראות הכנעה וקבלת עול מלכות שמים בצורה שתראה גם כלפי חוץ.
שאלה: להתמנות לשופט דתי: האם מותר לי להתמנות לכהונת שופט בבית משפט מתוך הנחה שאאלץ לפסוק גם שלא על פי דין תורה אלא על פי החוק הישראלי? קורא אני לעיתים פסקי דין היוצאים תחת ידי שופטים ללא מורא שמיים אשר העוול זועק מקולמוסם ולכך אמרתי בנפשי "במקום שאין אנשים השתדל להיות איש", שאלתי נובעת מתוך אידיאולוגיה צרופה באשר חפץ אני לתרום לתיקון העולם ועשיית הצדק. כמו כן, בכוונתי ב"ה להכניס יידישקייט למערכת המשפט הישראלית ולשלב את דיני ישראל והמשפט העברי בפסיקותי ככל האפשר.
תשובה: יש פה שני דברים. אני הייתי מבחין במערכת המשפט בין משפט פלילי ובין משפט בין אדם לחברו שמכונה משפט אזרחי. במשפט אזרחי   (לדוגמה: אם אדם תובע את חברו: "מכרתי לך", "עבדתי אצלך", "העסקת אותי" וכו') לפי דין תורה, אסור לנו לשפוט על פי דיני המדינה בתחום שבין אדם לחברו. בחומר הראיות, מה נחשב לראיה שעל פיה אפשר להוציא ממון, דיני התורה שונים מדיני המדינה וזו בעיה להיות שופט בדינים אלו. לדוגמה: אדם טוען שעבד אצל מישהו ומביא ילד שיעיד שאכן הוא עבד שם. לפי דין תורה אם המעביד מכחיש, אי אפשר להוציא ממון על סמך עדות הילד, ואם שופט מוציא ממון על סמך עדות זו, זה נקרא גזל. במשפט פלילי   שזהו התחום בין האדם למדינה, לדוגמה: אדם עבר על המהירות המותרת, בנה לא לפי חוקי הבניה, לא שילם מס הכנסה או עבר עבירה אחרת, וודאי שמותר לך לשפוט כי המלכות יש לה חוקים אחרים ולצורך תיקון המדינה מותר. אם המדינה קובעת שבמקרה שמישהו נסע במהירות מופרזת וילד ראה את זה, עדות הילד נחשבת, לצורך תיקון המדינה זה מותר לה. כמובן שגם באותם חוקים בתחום של בין אדם למדינה צריך שיהיה משפט צדק ושלא יעוותו את הדין. לצערנו הרב אנחנו שומעים לפעמים שיש עיוותי דין גם כשנוהגים לפי החוקים. לפי זה ברור שאם שופט במשפט פלילי אדם ישר, וודאי שהוא עושה "להציל עשוק מיד עושקו", אב בתחום של בין אדם לחברו זו בעיה.
שאלה: חתימה על היתר עסקא: אני מתכון לפתוח חשבון בבנק שכולל חסכון עם ריבית. 1. האם מספיק שמנהל הסניף אמר שיש להם היתר עיסקא או שגם אני צריך לחתום על משהו מסוים בזמן פתיחת החשבון? 2. בחשבונות קודמים שפתחתי לא זוכר שחתמתי על מסמך של היתר עסקא - האם זה היה כלול בתוך הניירת או שצריך לבקש מהם לחתום על משהו?
תשובה: אני לא מאמין שהבנק יעשה בעבורך מסמך מיוחד של היתר עיסקא. בכל אופן לפי חלק גדול מן הדעות מספיק ההיתר עיסקא הכללי שיש לבנק גם אם לא מראים לך אותו אולם הוא חלק מהצהרות הבנק ומהתנאים שעל פיהם מנהל את חובותיו והלואותיו. יש מקפידים שלא להיות במינוס בעובר ושב אם זה לצורך מחייה.
שאלה: הדלקת נרות חנוכה : אנו עורכים שבת חתן בשבת חנוכה ואוכלים יחד בחדר אוכל. כיצד לנהוג עם הדלקת חנוכיה, האם כל משפחה מדליקה והיכן? רוב האורחים מגיעים מחוץ לעיר וישנים בבתים של חברים.
תשובה: כל משפחה תדליק בבית בו היא ישנה. הרב חיים כץ
שאלה: אבל על סבתא וחיוב מלווה מלכה: 1. בזמן אבלות על סבתא, לאחר השבעה,מותר לי לשמוע מוזיקה? (בתור נכד). האם יש מנהג אבלות כלשהי שחלה עלי כנכד? 2. סעודה רביעית, מלווה מלכה, חובה? ע"פ מנהג הספרדים.
תשובה: 1. אין שום אבילות שחלה על נכד. 2. בודאי.
שאלה: נרות חנוכה: בבית מלון אסור להדליק אש בחדר. היכן אפשר להדליק נרות חנוכה?
תשובה: ישתתפו כולם בכסף ואחד ידליק לכולם בחדר האוכל או שכל משפחה תדליק את נרותיה בחלון חדר האוכל. הרב חיים כץ
שאלה: עצי פרי במקום העבודה: במקום עבודתי יש גינה עם עצי פרי (רימון ולימון). מה הדין לגבי קטיפת הפירות ושימוש בהם (פירות שביעית): א. מצד הפקר הפירות (יש לציין שבשאר השנים קיבלנו אישור לקטוף מצד הבעלים). ב. האם יש בעיה עם איסורי שמור ונעבד? מצד איסור "שמור" - הגינה לא נשמרה ולא נסגרה בדווקא בשנה זו יותר. מצד "נעבד" - בוצעו בגינה פעולות גינון כלליות במהלך השנה כגון עידור, ניקוי וכו וכן השקיה.לא נראה שהפעולות בוצעו לפי הנחיות הלכתיות כלשהן אלא כרגיל.
תשובה: אפשר לקטוף פירות לתצרוכת פרטית, למרות שיתכן שהיה בו שמור ונעבד שהרי גדולי האחרונים (הרב קוק והחזו"א זצ"ל) הכריעו כשיטות הראשונים ששמור ונעבד לא אוסר את הפירות. על כן צריך לשמור קדושת שביעית בפירות ואין להפריש מהם תרו"מ. בברכת התורה והארץ הרב יהודה הלוי עמיחי
שאלה: תבנית פיירקס ישנה: האם מותר להשתמש לאפית מאפה פרווה בתבנית פיירקס שלא היה בשימוש כלל למעלה מ-10 שנים, כנראה לחלבי (בוודאות לא לבשרי!!) והמאפה ישאר פרווה?
תשובה: כן, אין שום בעיה.
שאלה: חרקים-מיעוט שאינו מצוי: ידוע הדבר שמיעוט שאינו מצוי אינו צריך בדיקה ולא כלום. ומקובלת היום הדעה שמיעוט המצוי הינו 5 -10 אף שיש מקלים החל מ40. אם כן, איך יתכן שבספרים העוסקים בכשרות מצריכים בדיקה באורז, עדשים, חומוס, קמח לבן ועוד ועוד, בעוד שידוע לכל שאין מוצאים בהם אלא אחד מעיר ושנים ממשפחה. האם אוכל בבקשה לקבל ממכון התורה והארץ טבלה מסמך המסכם את אחוז הנגיעות שישנו בכל מוצר כדי שאוכל לדעת מה צריך לברור ומה לא? (נ.ב. איני עם הארץ ב"ה ואם הרב חושב שאין ראוי שהשאלה תתפרסם אשמח אם בכל זאת הרב ישלח לי תשובה למייל)
תשובה: תחילה יש לדון כיצד מודדים את אחוזי הנגיעות, האם יחסית לגרגירים, או גרגירי קמח, דהיינו כיצד מודדים 5  להגדירו כמיעוט המצוי, האם מחבילות הרגילות באכילה או לפי משקל או נפח, יש לזכור שהכל נלמד מבהמות שבהם הולכים לפי יחידה של בהמה, האם בהמה זו יש בה נגיעות או לא, ולא הולכים לפי משקל המצאות הנגע. אם מודדים לפי חבילות קנייה, הרי שבעדשים וקמח רגיל שבעשרים חבילות ימצא חרק אחד (5 ), אמנם באורז הדבר תלוי בסוג האורז ומקום אחסונו, שם יש פעמים שאפשר למצוא עשרים חבילות נקיות, אולם הדברים תלויים הרבה במשתנים שכתבתי. בברכת התורה והארץ הרב יהודה הלוי עמיחי
שאלה: כיפה במשחק הכדורגל : אני בחור דתי שמקפיד ללכת עם כיפה וכול. במשחקי ספורט בכלל ובפרט במשחק הכדורגל אני לא תמיד משחק עם כיפה, משום שזה נורא לא נוח. ניסיתי כובע, מס סיכות וזה לא עוזר.מיותר לציין שמיד בגמר המשחק או בזמן המנוחות אני מחזיר את הכיפה. אני נוהג נכון או שיש איסור?
תשובה: זה לא מידת חסידות, ולכתחילה מוטב לא לעשות את זה. אולי תוכל בכל זאת לקשור כיסוי, אולי כובע קל כמו כובעים שקושרים מתחת לסנטר כדי שלא יעופו. אם אינך יכול ואתה מוכרח לשחק, לכתחילה זה לא הידור מצווה, אבל מותר לעשות זאת.
שאלה: כתיבת סת"ם ביד שמאל: התחלתי כרגע ללמוד סת"ם ונתקלתי בבעיה. אני כותב בידי השמאלית ואינני שמאלי, לא הייתי איטר והתרגלתי במהלך השנים לבצע פעולות עדינות בשמאל וחזקות בימין. המגן אברהם כמדומני אומר שכשר אך ראיתי את דברי הפרי מגדים שאומר שאין לקבלו לסופר לכתחילה. מה הרב מציע לעשות, והאם יש הבדל מה הסיבה להתעסקות בסת"ם? נ.ב. עוד תקופה אני משתחרר ומכיון שאני מקווה שאת רוב זמני לאחר מכן אעביר בכולל ע"י כך אוכל להתפרנס מבלי שזמן העבודה יסיט אותי מלימודי וידרוש זמן רב.
תשובה: לכתחילה יש בעיה ואל תעשה סופר סת"ם.
שאלה: עליה לתורה - בר מצוה: הבן שלי יהיה בן 13 בי"ד בטבת (יום שבת). פניתי לבית כנסת בשכונת מגוריי על-מנת שבני יעלה לתורה באמצע שבוע ונאמר לי שהוא יעלה יומיים לפני גיל 13 (יום חמישי), בבית כנסת אחר נאמר לי שעל בני לעלות לתורה רק לאחר גיל זה. האם יש חוקים בעניין הזה? האם ניתן לדחות עליית לתורה בשל מילואים של האב? האב במילואים בכל חודש ינואר כלוחם.
תשובה: אי אפשר לעלות לתורה לפני גיל 13. אם אפשר שהאבא יקבל שחרור לשבת בתאריך הבר מצווה עדיף, אבל אם לא, אפשר לדחות את הבר מצווה. כמובן, שהנחת תפילין יש להתחיל לפחות ביום ראשון ט"ו בטבת. מזל טוב, הרב בנימין במברגר
שאלה: ייחוד בנסיעה קבועה: אני לומדת במקום בו אין תחבורה ציבורית בשעות הערב (9 בערב), והאפשרות היחידה שלי לחזור הביתה היא ע"י טרמפ קבוע (4 פעמים בשבוע) עם אדם נשוי כבן 40, שבן משפחה שעובד עמו המליץ עליו. הלימודים הם 3 שנים ויתכן שאמשיך להשתמש באפשרות זו, משום שאין לי אפשרות אחרת. הכביש הוא כביש של דרך ראשית והומה בשעה זו. 1. האם מותר לי להשתמש באפשרות זו כטרמפ קבוע? 2. האם מותר לי לשבת במושב הקדמי? 3. מה דעת ההלכה לגבי מראית עין, וממה עליי להיזהר אם מותר לי?
תשובה: אם בדרך יש תחבורה סואנת אין זה ייחוד. עדיף שתשבי מאחור.
שאלה: חניך שלא מאמין: אני מדריך בתנועת הנוער "עזרא" והחניכים שלי בכיתה ט. לאחרונה נתקלתי בבעיה- חניכים רבים שלי אינם "להוטים" על שמירת תורה ומצוות. רבים מהם אינם קמים לתפילות, מניחים תפילין וציצית וכמובן-מבלים הרבה עם בנות. הם גם מתעסקים הרבה במחשב, אינטרנט וכו. אמש גם דיברתי עם חניך אחד שממש אמר לי שהוא לא רוצה לשמוע כלום על ה. והוא יודע שהוא קיים, אבל נמאס לו מהכל והוא לא רוצה לשמור יותר כלום. אני ממש לא יודע מה לעשות-איך לגשת לזה,לטפל בזה? האם יש איזו דרך או שיטה שהרב יכול להצביע עליה בתור עוזרת? יש לציין שלימוד איתם הוא לא ממש רלוונטי, כי הם ממש סגורים (ובמיוחד אותו חניך אחרון)
תשובה: עיקר החינוך הוא לא בפעולות שיכנוע וכפייה רוחנית אלא בדוגמה אישית ובשמירה על קשר. הפיתויים מולם עומדים החניכים שלך עצומים. אינני יודע לכמה מהם יש תוכנת חסימה על האיטרנט וכמה שעות הם מבלים מול המסך (מחשב או טלוויזיה). הניגוד בו הם חיים הוא עצום. מצד אחד עולם של טומאה ובעיקר עולם של שטחיות ורדידות, שהמרכז שבו הוא ההנאה האישים, בעיקר זו הקשורה לגוף. ומצד שני עולם של ערכים ומצוות הדורש מהאדם עמקות, וויתור והקרבה למען דברים שהם יותר מאשר הנאה חושית. זה לא רק מה שהם רואים מעל המסך, אלא מה שהחברה כולה משדרת, שהעיקר הוא להנות בכמה שפחות מאמצים וכמה שפחות עומק. ההתמודדות עם זה היא על ידי הצבת דגם אחר. להראות שאפשר גם אחרת. ואפילו טוב יותר לחיות אחרת. זה מחייב אותך לדוגמה אישית שתוכיח שמי שדבק בערכים, ולא מחפש רק הנאות, רדידות וחיים קלים, חי בעצם חיים יותר טובים. כמובן שניתן גם לשוחח ולהסביר את המגרעות שבחיים רדודים ורדופי הנאות, וכמה מפסיד האדם שמתעלם מן העומק שמצוי בו עצמו, אך לא זה העיקר. העיקר הוא להראות שיש דברים טובים יותר מסתם לבהות בתוכניות שמשפילות את האנושיות שבאדם. ובנוסף, חשוב לשמור איתם על קשר חם ואוהב. בסופו של דבר כשהתסיסה תעבור הם ישובו אל המקום בו הרגישו שאוהבים אותם. אל אותם ערכים שיתפסו בתודעתם כמקום חם ואוהב. בהצלחה.
שאלה: הבטחה לסרוג כיפה למישהו: לפני כ-3 שנים הבטחתי לשכן שאסרוג לו כיפה לאחר שהוא הפעיל עלי לחצים. מדובר באדם רווק מבוגר שלדעתי רק נהנה מעצם היחס ולא באמת חפץ בכיפה. הוא קנה לי חוט ומסרגה. לא סרגתי לו והיום אני מתחרטת שאמרתי לו. עד היום הוא מציק לי על כך. האם אני חייבת לו כיפה? כשהצעתי להחזיר לו את החוט והמסרגה הוא סרב. האם בכל זאת להחזיר? שאלה קצת מוזרה אבל :)
תשובה: על אדם לעמוד בדיבורו ובמיוחד שזה יכול לגרום לו שמחה.
שאלה: זבל אורגני מפרות וירקות שמיטה: בקליפות של פרות וירקות שביעית לאחר שהרקיבו בפח שביעית, האם מותר להשתמש בהם לצורך זבל אורגני תוך כדי קבורתם באדמה ליד צמחים בעיקר צמחי מאכל?
תשובה: לאחר שהרקיבו ואינם ראויים למאכל אדם ובהמה, אפשר לקבור אפילו כזבל. בברכת התורה והארץ הרב יהודה הלוי עמיחי
שאלה: להסתיר את הגיור: אני נמצאת כרגע בתהליכי גיור, בן זוגי איתו אני אמורה להתחתן חרד מן העובדה שמשפחתו תגלה שאני גיורת ולא יהודייה מלידה, האם יש סיבה שהם יוכלו לדעת זאת?
תשובה: אין חובה לגלות את עברך למי שאינך מעוניינת בכך. אך תביאי בחשבון שייתכן שהדבר יוודע להם באחד הימים.
שאלה: איסוף לבדיקה בשבת: קבלתי הפניה לבצע בדיקת אסוף שתן של 24 שעות, לתוך כלי. הבדיקה צריכה להתבצע מהבוקר עד הבוקר למחרת ולהמסר מיד למעבדה הפועלת בשעות הבוקר. האם מותר לערוך את הבדיקה משבת בבוקר עד ליום א בבוקר? הבדיקה בשבת נוחה יותר מיום רגיל כיוון שנמצאים בבית.
תשובה: מותר לבצע את האיסוף בשבת אולם יש להיזהר בדיני מוקצה ולכן לא להוריד את הכלי מהיד, לאחר האיסוף, עד שתשימי אותו במקומו בו הוא יעמוד עד מוצאי שבת. הרב חיים כץ
שאלה: מיקום החנוכיה וזמן ההדלקה: 1. דירתי ממוקמת לשני כיוונים. בכיוון אחד יש רחוב ובו כביש לא סואן ועל הרחוב בתים בעלי ארבע קומות. בזמן האחרון, בכיוון השני שיוצא לחניה, בנו שני בתים בעלי שש או שבע קומות וחניה גדולה, וגם אפשר לראות כביש יותר סואן במרחק די גדול אבל בחושך נדמה לי שיהיה אפשר לראות את זה. אני גר בקומה שניה. מאיזה כיוון עדיף למקם את החנוכיה - לצד הרחוב או לצד החצר? 2. אני לומד בימים מסויימים עד אחרי השקיעה. האם עליי לבקש שידלקו במקומי (אמא שלי) או שאני אדליק כשאחזור?
תשובה: 1. שתי האפשרויות טובות ותשים היכן שנח לך. 2. אם אתה מגיע הביתה עד לחצי שעה אחרי צאת הכוכבים עדיף שאתה תדליק, אולם אם לא, שאמך תדליק. הרב חיים כץ
שאלה: מפגש חברים בשנת אבל: על תשובת הרב בעניין מפגש חברים בליל שבת בשנת אבל. תשובת הרב היא: יש להמנע מכך. ויש לי שתי שאלות בעניין. 1. האם מותר להשתתף בשבת חנוכה או סתם יום במפגש חברים (מחוץ לבית)? 2. האם מותר לצאת לסוף שבוע שמאורגן ע"י מתפללי בית הכנסת (שבת גיבוש)?
תשובה: 1. אותו הדבר   יש להמנע מכך. 2. לא לעשות זאת, משום כבוד ההורים.
שאלה: טרמפ עם 4 בנות: עליתי על טרמפ בשעות הערב המאוחרות, התישבתי ליד הנהגת ומאחורה עוד 3 בנות. הנסיעה היתה בכבישי השומרון וכו, האם יש איסור יחוד וכדו?
תשובה: לא, היות וכל רגע יכול להגיח רכב, אף על פי שהתדירות העוברים שם היא די נמוכה, זה מוציא את המכשול של יחוד.
שאלה: הדלקת נרות חנוכה ע"י האשה: מאחר ואשה חייבת בנרות חנוכה, אצל אשכנזים נהגו שגם בנות הבית ידליקו במהדרין מן המהדרין - חוץ מהאם. מנהג זה תורץ באופנים שונים: אשתו כגופו, ומספיק לאשה בהדלקת בעלה. חוסר צניעות בכך שהאשה תצא להדליק. אלא שלכ"ע אם אין האיש בביתו, תדליק עבורו אשתו- בין אם מדובר במצות גברא והיא שחייבת כמותו מוציאה אותו ידי חובה כשליחתו, ובין אם מדובר במצות הבית, ושוב, היא שחייבת כמותו יכולה להוציא את "הבית". האם יש מניעה הלכתית (חוץ מאשר "תבוא עליו מארה") שאשתו תדליק גם כאשר האיש בביתו, עומד לצידה? הרי אשתו כגופו ומספיק לו בהדלקתה. וכמו שהיא מוציאה אותו כאשר אינו נמצא, כך גם כאשר כן נמצא. וכן בעינייני צניעות, בימינו נשים יוצאות מביתן ואין עניין שלא תצא לצורך מצוה שחייבת בה. אני ובעלי נוהגים שכל ערב אחד מאיתנו מדליק, פעם הוא ופעם אני. האם נכון אנו עושים או האם עדיף ששנינו נדליק כיון שעדיף לקיים מצוה בעצמו ולא ע"י שליח, או שאשתו שהיא כגופו הינה יותר מסתם שליח? גם בשבת אנו נוהגים שכל פעם האחד או האחת מקדשים והשני ה עושה המוציא. (אני מתפללת במניין את כל תפילות שבת, נ"מ לחיוב בקידושא רבה). אנו מאמינים כי חשוב ביותר לשתף את בת ישראל בעולם התורה והמצווה בכל מה שהיא יכולה, ובוודאי במה שחייבת. מכיון שבנות לא חייבות בהרבה, יוצא שגם במה שכן חייבות הן נוקטות בעמדה פאסיבית שברוב המקרים מובילה לאדישות או אולי עצלנות, ולעיתים לחוסר חיבור עם עולם הדת. איני חושבת שזה נכון לטעון שנשים לא צריכות מצוות מעשיות ושהן בעלות מורכבות נפשית שונה. אין כל סיבה למשל, שבטיול משפחתי כאשר הגברים מתפללים במניין, שהנשים ישבו בצד ויפטפטו, במקום להתפלל גם כן- כאשר אין תינוק שצריך לטפל בו או כל מניעה אחרת. הן פשוט התרגלו שתפילה זה משהו שגברים עושים. האם הן יצורים כל כך רוחניים שהן פשוט לא זקוקות לתפילה וסגי להן בפטפוט על הא ועל דא? גם נשותיהם של רבנים גדולים הן כך, והדבר נשגב ממני. בכל אופן, לנו זה חשוב ביותר ואשמח לדעת אם ישנה מניעה הלכתית גרידא למנהגנו. ב וחנוכה שמח.
תשובה: ראי מאמרי על "אישה בנר חנוכה" בספר "באורך נראה אור", לזכרו של סגן דני כהן הי"ד שנפל בקרב בחברון בפרוס חנוכה תשס"ג. תמצאי שם הסכמה לחלקים מדברייך.